Ruimtevaarders buite gevaar ná gat in kapsule | Netwerk24
Ruimtevaarders buite gevaar ná gat in kapsule
01 September 2018 09:33
Ruimtevaarders op die Internasionale Ruimtestasie is buite gevaar nadat hulle gou moes spring om ’n gaatjie te herstel in ’n kapsule wat deur ’n stuk ruimterommel veroorsaak is.
Die BBC berig dié stuk rots moet teen ’n hoë spoed deur die ruimte gevlieg het om skade te veroorsaak aan die kapsule, waarmee nuwe bemanningslede van die Russiese ruimtetuig Sojoes na die Internasionale Ruimtestasie vervoer is.
Ruimtevaarders op die Internasionale Ruimtestasie is buite gevaar nadat hulle gou moes spring om ’n gaatjie in ’n kapsule te herstel wat deur ’n stuk ruimterommel veroorsaak is. Foto: NASA
Die ruimtebeheersentrums in onderskeidelik Texas en Moskou het Vrydag bevestig die ses bemanningslede aan boord van die ruimtestasie is buite gevaar.
Volgens News.com.au het die ruimtevaarders geslaap toe die beheersentrums besef dat die lugdruk op die ruimtestasie intussen verander het. Toe die bemanningslede wakker word, moes hulle gou spring om die gaatjie van sowat 2 mm op te spoor en te herstel.
“Ons het gister ’n gaatjie in die Sojoes opgespoor en reggemaak, wat net weer bewys het hoe waardevol ons opleiding in noodsituasies is,” het Alexander Gerst, een van die ruimtevaarders, getwiet.
Gerst en sy mede-ruimtevaarders Serena Auñón-Chancellor en Sergei Prokopjef sal die einste Sojoes aan die einde van die jaar gebruik om terug te keer. Die kapsule-deel word afgegooi wanneer die bemanning die aarde se atmosfeer binnedring.
Meer oor: Internasionale Ruimtestasie | Ruimtevaarders
Kyk: Irma uit die ruimte
Ruimte-ekspedisie se werkrekord beïndruk
Nanosatelliet is (weer) op pad ruimte toe